Jarkko Harjula

Jarkko Harjula (s. 5. heinäkuuta 1994 Sodankylä) on suomalainen jääkiekkopelaaja, joka pelaa Kemijärven Kiekossa II-divisioonassa. Harjula on pelipaikaltaan vasen laitahyökkääjä. Hän laukoo oikealta.
Ura.
Harjula on Sodankylän Pallon kasvatti. Hän debytoi seuran miesten joukkueessa vain 15-vuotiaana III-divisioonassa kaudella 2009–2010. Kaudeksi 2010–2011 Harjula siirtyi Vaasan Sportin B-nuoriin. Kaudella 2011–2012 hän oli B-nuorten I-divisioonassa joukkueen paras pistemies ja maalintekijä tehoilla 16+13=29. Kaudeksi 2012–2013 Harjula siirtyi Oulun Kärppien A-nuoriin. Kauden 2013–2014 päätteeksi hän voitti A-nuorten Suomen-mestaruuden. Kaudella 2014–2015 Harjula jakoi kolmella osumallaan A-nuorten SM-liigan alivoimamaalipörssin voiton viiden muun pelaajan kanssa.
Kaudeksi 2015–2016 Harjula siirtyi vuoden mittaisella sopimuksella Mestis-joukkue Kajaanin Hokkiin. Hänen kautensa jäi kuitenkin rikkonaiseksi loukkaantumisen vuoksi. Harjula pelasi kuusi runkosarjaottelua tehopistein 1+1=2 ja seitsemän pudotuspeliottelua ilman tehopisteitä. Hän voitti kauden päätteeksi Mestis-hopeaa. Harjula pelasi kauden aikana myös kaksi ottelua lainalla Suomi-sarjajoukkue Iisalmen Peli-Karhuissa lokakuussa 2015. Toukokuussa 2016 hän teki Hokin kanssa vuoden mittaisen jatkosopimuksen. Harjula pelasi siellä alkukaudella 2016–2017 13 runkosarjaottelua tehden yhden syöttöpisteen, mutta hänen vastuunsa jäi kuitenkin odotettua pienemmäksi ja Harjulan sopimus purettiin yhteisymmärryksessä marraskuun 2016 lopulla. Seuraavana päivänä hänen uutisoitiin siirtyvän loppukaudeksi Rovaniemen Kiekkoon. Harjula teki siellä lähes piste per peli-tahdilla 23 runkosarjaottelussa tehot 10+12=22. Toukokuussa 2017 hän teki seuran kanssa vuoden mittaisen jatkosopimuksen.
Harjula jakoi kaudella 2017–2018 15 osumallaan RoKin sisäisen maalipörssin toisen sijan Malo Villen kanssa edellään Olli-Matti Järvelä. Toukokuussa 2018 hän teki vuoden mittaisen ja lokakuun loppuun asti kestävän koeajan sisältävän sopimuksen Kiekko-Vantaan kanssa. Marraskuussa Harjulan uutisoitiin jääneen kuitenkin ilman jatkosopimusta. Hän palasi loppukauden 2018–2019 kattavalla sopimuksella Kajaanin Hokkiin pelaamaan Suomi-sarjaa. Harjula teki siellä runkosarjassa 26 ottelussa tehot 24+21=45, joilla hän oli joukkueen paras maalintekijä Niko Saarenpään kanssa ja sijoittui sisäisessä pistepörssissä kolmanneksi. Harjula ja Saarenpää jakoivat sarjan maalipörssin viidennen sijan Muik Hockeyn Carl-Axel Braskénin kanssa. Hän jakoi myös pudotuspelien maalipörssin voiton neljän muun pelaajan kanssa kuudella osumallaan. Harjula voitti Suomi-sarjan mestaruuden ja hänet äänestettiin sarjan toiseen tähdistökentälliseen. Harjula pelasi kauden aikana myös yhden Mestis-ottelun lainalla IPK:ssa.
Kaudeksi 2019–2020 Hokki nostettiin takaisin Mestikseen. Heinäkuussa 2019 Harjula teki seuran kanssa vuoden mittaisen jatkosopimuksen. Hänet nimettiin joukkueen varakapteeniksi. Harjula jakoi tehoilla 24+30=54 koko Mestiksen maalipörssin toisen sijan Kiekko-Vantaan Harri Kainulaisen kanssa edellään Ketterän Rasmus Hämäläinen sekä sijoittui pistepörssissä kolmanneksi edellään Ketterän Jaakko Lantta ja Kiekko-Vantaan Harri Kainulainen. Hänet äänestettiin sarjan lokakuun kuukauden pelaajaksi. Harjula palkittiin kauden päätteeksi Veikkauksen Kultainen Kypärä -kilpailun voittajana ja hänet äänestettiin Mestiksen ensimmäiseen tähdistökentälliseen. Syyskuussa 2020 Harjula teki Hokin kanssa vuoden mittaisen jatkosopimuksen. Kausi 2020–2021 hänellä jäi kuitenkin vain 11 ottelun mittaiseksi loukkaantumisen vuoksi.
Harjula siirtyi kaudeksi 2021–2022 vuoden mittaisella sopimuksella Ranskan Ligue Magnusissa pelaavan Pionniers de Chamonix'n joukkueeseen. Hän teki miesten pääsarjadebyyttinsä runkosarjan avauskierroksella 21. syyskuuta 2021 Rapaces de Gapia vastaan. Harjula teki ottelussa myös ensimmäisen pääsarjamaalinsa ylivoimalla. Hän teki runkosarjassa kaikkiaan 36 ottelussa tehot 12+23=35, joilla Harjula oli Chamonix'n kolmanneksi paras pistemies. Pudotuspeleissä hän pelasi neljä ottelua tehden yhden syöttöpisteen. Harjula pelasi myös kaksi Ranskan Cupin ottelua tehopistein 1+1=2.
Kaudeksi 2022–2023 Harjula palasi Mestikseen ja hän siirtyi vuoden mittaisella sopimuksella Imatran Ketterään. Hän voitti pudotuspeleissä joukkueen sisäisen tehotilaston lukemalla +8. Harjula voitti kauden päätteeksi Mestis-hopeaa. Suomen Cupissa hän jakoi Ketterän sisäisen pistepörssin voiton Jegor Šehovtsovin kanssa 3+4=7.
Harjula palasi kaudeksi 2023–2024 vuoden mittaisella sopimuksella Rovaniemen Kiekkoon. Hän johti joukkueen sisäistä piste- ja syöttöpörssiä tehoilla 15+24=39, kunnes helmikuussa 2024 Harjulan uutisoitiin siirtyvän loppukaudeksi vuokralle Oulun Kärppien SM-liigajoukkueeseen. Hän pelasi siellä kolme runkosarjaottelua ilman tehopisteitä, mutta Harjula ei saanut kuitenkaan peliaikaa pudotuspeleissä. Kesäkuussa 2024 hän teki vuoden mittaisen jatkosopimuksen RoKin kanssa.
Kaudeksi 2024–2025 Harjula nimettiin RoKin varakapteeniksi.